Kasim Bajrović
Kasim Bajrović, redovni profesor i naučni savjetnik Univerziteta u Sarajevu, rođen je 15. jula 1965. u Tutinu, Srbija. Odsjek za biologiju Prirodno-matematičkog fakulteta Univerziteta u Sarajevu upisao je 1985. a diplomirao je (pod mentorstvom prof. dr. Avde Sofradžije) 1990. sa diplomskim radom pod nazivom: Eksperimentalno proučavanje genotoksičnih efekata dva hormonska preparata klomifen-a i pregnyl-a u ćelijama korijena luka. Postdiplomski studij je upisao 1990., na Prirodoslovno-matematičkom fakultetu Sveučilišta u Zagrebu, a magistarski rad pod naslovom: Djelovanje 1-(6-purinil)-2,5-dimetilpirola na rastenje kultura duhana i ukrasne koprive (mentor prof. dr. Jasna Vorkapić Furač) odbranio je 1993. Doktorski studiji je upisao 1994. na Fakultetu prirodnih nauka Istanbul Univerziteta u Istanbulu, a doktorsku disertaciju pod naslovom: Uspostavljanje kulture biljnoga tkiva i transformacija topole (Populus tremula) sa genima uključenim u biosintezi lignina (pod mentorstvom prof. dr. Nermin Gözukirmizi) odbranio je 1997. Od 1990. je zaposlen u Institutu za genetičko inženjerstvo i biotehnologiju Univerziteta u Sarajevu kao asistent pripravnik (1990.-1992.), istraživač saradnik (1992.-1997.), naučni saradnik (1998.-2000.), viši naučni saradnik (2002-2006.) i naučni savjetnik (2006. – ). Od 2002. do 2015., u tri mandata, je obavljao funkciju direktora Instituta. Stekao je i sva naučno-nastavna zvanja na Prirodno-matematičkom fakultetu Univerziteta u Sarajevu: docent (1999.), vanredni profesor (2005.) i redovni profesor (2009.) iz oblasti Genetičko inženjerstvo i biotehnologija. Do 2015., profesor Bajrović publicirao je preko 100 naučnih radova (od kojih je većina ovjavljena u CC bazama podataka. Pored toga, autor je ili (ko)autor ukupno 11 knjiga, udžbenika i priručnika. Tečno govori engleski, turski i ruski jezik.